หุ้นไทยเสี่ยงถูกขายทำกำไร
‘ไทยพาณิชย์’ชิงปันผลกองทุน กรุงศรี-กรุงไทยชูออปชันหนุน
28 ก.พ. 2555

‘ไทยพาณิชย์’ชิงปันผลกองทุน กรุงศรี-กรุงไทยชูออปชันหนุน
ไทยพาณิชย์ เตือนระวังแรงขายทำกำไรหุ้น “กรุงศรี-กรุงไทย” ส่งกองทุนใหม่กันเงิน 5% ลุยหุ้น โอกาสรับ 11.40% “กรุงไทย” ลุ้นดัชนี 1,250 จุด รับ 8%
นางโชติกา สวนานนท์ กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์กล่าวว่า หุ้นไทยที่ปรับตัวขึ้นอย่างรวดเร็วจากจุดต่ำสุดที่ 855 จุด ในเดือน ต.ค. 2554 อาจทำให้เกิดแรงขายทำกำไรและฉุดให้หุ้นปรับลงได้ หากมีปัจจัยลบมากระทบ โดยต้องติดตามการประมูลพันธบัตรของประเทศอิตาลีและสเปน รวมถึงอัตราเงินเฟ้อของจีน
บลจ.ไทยพาณิชย์ จึงเตรียมจ่ายเงินปันผลของกองทุนเปิดไทยพาณิชย์หุ้นทุนปันผลสำหรับผลดำเนินงานวันที่ 1 พ.ค. 2554-22 ก.พ. 2555 หน่วยละ 0.62 บาทคิดเป็นผลตอบแทน 5% เทียบกับมูลค่าหน่วยลงทุนที่ 12.2912 บาท/หน่วย โดยจะจ่ายเงินวันที่ 2 มี.ค.นี้
นายฉัตรพี ตันติเฉลิม ประธานเจ้าหน้าที่บริหาร บลจ.กรุงศรี กล่าวว่า บริษัทคาดว่าดัชนีจะแกว่งตัวในช่วง 900-1,200 จุดในปีนี้ บริษัทจึงเปิดขายกองเปิดกรุงศรีอิควิตี้ ลิงค์ คอมเพล็กซ์ รีเทิร์น 18M1 เสนอขายครั้งเดียววันที่ 27 ก.พ.–5 มี.ค. 2555 อายุ 18 เดือน ลงทุนในตราสารหนี้ไทยและต่างประเทศสัดส่วน 95% ของมูลค่าสินทรัพย์และ 5% ลงทุนในสัญญาออปชันเพื่อสร้างโอกาสรับผลตอบแทนในอัตราสูงสุด 11.40% 
ผลตอบแทนดังกล่าว อ้างอิงจากการปรับตัวของราคาหุ้นบลูชิปประเภท NVDR 4 ตัว ได้แก่SCB-R BBL-R PTT-R และ ADVANC-R ณ วันเริ่มต้นกองทุนกับวันสังเกตการณ์รวม 3 ครั้ง ในทุกๆ 6 เดือน โดยแต่ละรอบหากราคาปิดของหุ้นอ้างอิงทุกตัวสูงกว่าหรือเท่ากับราคาปิด ณ วันเริ่มต้นผู้ลงทุนจะได้รับผลตอบแทน3.80% และสะสมไว้จ่ายเมื่อครบอายุโครงการ แต่หากหุ้นตัวใดตัวหนึ่งปิดลดลง ผู้ลงทุนจะไม่ได้รับผลตอบแทนรอบนั้น แต่ถ้าราคาปิดหุ้นทุกตัวสูงกว่า หรือเท่ากับราคาปิดวันเริ่มต้นทุกรอบจะได้รับผลตอบแทนรวม 11.40% 
นายสมชัย บุญนำศิริ กรรมการผู้จัดการ บลจ.กรุงไทย กล่าวว่า บริษัทเปิดจำหน่ายกองทุนเปิดเคแทม อิควิตี้ ลิงค์ คอมเพล็กซ์ รีเทิร์น1 ปี (KTEL 1Y) ในวันที่ 28 ก.พ.-5 มี.ค. 2555 อายุ 1 ปี ลงทุนในสัญญาออปชันที่อ้างอิงผลตอบแทนของดัชนี SET50 Index ออกโดยสถาบันการเงินไทย สัดส่วน 3-5% ของมูลค่ากองทุน ที่เหลือลงทุนในเงินฝากประจำในต่างประเทศ ตั๋วแลกเงิน หุ้นกู้ในประเทศ
“หากดัชนีหุ้น ณ สิ้นอายุโครง การปิดที่ 1,250 จุด นักลงทุนจะได้รับผลตอบแทนสูงสุด 8.69% หากแตะ 1,400 จุด ได้ 2% ถ้าแตะ 1,000 จุด ได้เฉพาะเงินต้นคืน” นายสมชัย กล่าว